22.

Euroopa Komisjoni esialgsesse ettepanekusse tehtud peamised muudatused võib kokku võtta järgmiselt: a) artiklis 2 esitatud mõistete loetelu on laiendatud, lisades mõned uued mõisted (nt „autoelamu“, „kaubik“, „heiteta sõiduk“) ja muutes teisi mõisteid selgemaks või täpsemaks (nt „raskesõiduk“, „kergsõiduk“, „oluliselt muudetud tee- või kasutusmaksukord“); b) artiklit 7, mis on tasude määramise üldpõhimõtteid määratlev põhisäte, on muudetud nii, et: — sõidukeid, olgu need kerg- või raskesõidukid või selliste kategooriate alla kuuluvad sõidukiliigid, võib maksustada üksteisest sõltumatult. Siiski tuleb sõiduautode maksustamise puhul maksustada ka väikesed tarbesõidukid võrdsel või kõrgemal tasemel; — liikmesriigid võivad otsustada säilitada kehtivate kontsessioonilepingute status quo, jättes uued maksustamisnormid kohaldamata seni, kuni lepingut on uuendatud või teemaksu või maksustamiskorda on oluliselt muudetud; — liikmesriigid võivad erijuhtudel ette näha vähendatud teemaksud või kasutusmaksud või teha erandeid teemaksude või kasutusmaksude maksmise kohustusest (nt heiteta sõidukite puhul, mille täismass on kuni 4,25 tonni); — raskesõidukite kasutusmaksud kaotatakse TEN-T põhivõrgus järk-järgult kaheksa aasta jooksul alates direktiivi jõustumisest. Liikmesriigid, kes kohaldavad ühist kasutusmaksude süsteemi (näiteks eurovinjeti lepingut), võivad siiski võtta kaks lisaaastat selle süsteemi kohandamiseks või lõpetamiseks. Erandina järkjärgulise kaotamise üldpõhimõttest on nõuetekohaselt põhjendatud juhtudel lubatud erandid, kui kavast on komisjonile teatatud; — see artikkel (koos artikliga 7a) sisaldab nüüd kahte läbivaatamisklauslit, mis võimaldavad komisjonil hinnata direktiivi rakendamist ja tõhusust seoses kergsõidukite maksustamisega ning väikeste tarbesõidukite erineva kohtlemise tehnilist ja õiguslikku teostatavust; c) uues sättes (artikkel 7aa) kehtestatakse nüüd nn kombineeritud maksustamissüsteem. Kõnealuses artiklis sätestatakse, et liikmesriigid, kes kohaldavad teemakse oma TEN-T põhivõrgus või selle osas enne direktiivi jõustumist, võivad kehtestada kombineeritud maksustamissüsteemi kõigi raskesõidukite või teatavat liiki raskesõidukite jaoks. Selles süsteemis tuleb kasutusmaksud diferentseerida vastavalt sõiduki CO2 heite klassile ja Euro-heitgaasiklassile; d) artiklis 7a on veidi kohandatud sõiduautode kasutusmaksude proportsionaalsust. Lisaks tuleb selle sätte kohaselt teha taristu kasutamine kättesaadavaks ka üheks päevaks ja üheks nädalaks või kümneks päevaks või mõlemaks. Liikmesriigid võivad päevase kasutusmaksu siiski ette näha üksnes transiidi puhul. Kui liikmesriigid kehtestavad väikestele tarbesõidukitele ja sõiduautodele erinevad maksud, on väikeste tarbesõidukite suhtes kohaldatavad maksumäärad kõrgemad kui sõiduautode suhtes kohaldatavad maksumäärad; e) raskesõidukite väliskulude arvessevõtmise osas muudetakse artiklitega 7ca ja 7cb õhusaaste väliskulude maksustamine kohustuslikuks pärast nelja-aastast üleminekuperioodi, kui kohaldatakse teemaksu. Sellegipoolest lubatakse liikmesriikidel õhusaaste suhtes väliskulumaksu mitte kohaldada, kui pärast komisjoni teavitamist ilmnevad liikluse ümbersuunamisega kaasnevad soovimatud tagajärjed. Selline kohustuslik maksustamine ei piira liikmesriikide võimalust kohaldada CO2 heite suhtes ikkagi väliskulumaksu. Sellegipoolest on komisjonil lubatud hinnata CO2 heite väliskulude maksustamise rakendamist ja tõhusust; f) vabatahtliku maksustamise puhul: — artiklis 7da sätestatakse nüüd, et (vabatahtlikust) ummikumaksust saadavat tulu või selle tulu rahalise väärtuse ekvivalenti kasutatakse ummikuprobleemi lahendamiseks või üldiselt kestliku transpordi ja liikuvuse arendamiseks. Kui selline tulu suunatakse üldeelarvesse, loetakse, et liikmesriigid on kohustuse täitnud, kui nad rakendavad liiklusummikute probleemi lahendamiseks või üldiselt kestliku transpordi ja liikuvuse arendamiseks rahalise toetuse poliitikat väärtuses, mis on samaväärne ummikumaksudest saadava tuluga, ning — artiklis 7f sätestatakse nüüd, et kui kaks või enam liikmesriiki otsustavad kohaldada hinnalisandit samas koridoris, võib hinnalisand olla suurem kui 25 % (kuid mitte 50 %), kui sellega nõustuvad kõik kõnealusesse koridori kuuluvad liikmesriigid ning liikmesriigid, mis asuvad selle liikmesriigi naabruses, kelle territooriumil asub hinnalisandiga hõlmatav koridor; g) seoses erinevustega, mis põhinevad sõiduki CO2 heitel ja keskkonnatoimel: — uues sättes (artikkel 7ga) lisatakse CO2 kooskõlas kliimaeesmärkidega maksustatavate kulude loetellu. Selles sättes nõutakse, et liikmesriigid diferentseeriksid raskesõidukite taristu- ja kasutusmakse CO2 heite alusel. Algselt tuleks seda kava kohaldada ainult suurimate veokite suhtes, kuid seda laiendataks järk-järgult teistele raskesõidukite liikidele ja kohandataks korrapäraselt tehnika arenguga. Oma kategooria parimate sõidukite ostmise stimuleerimiseks on liikmesriikidel võimalik kohaldada heiteta sõidukite suhtes sooduskohtlemist. Uus säte sisaldab siiski kaitsemeetmeid, et hübriidsõidukeid ei premeeritaks kaks korda ning välditaks võimalikku kattumist teiste CO2 heite maksustamise vahenditega, ning — artiklis 7gb jäetakse nüüd liikmesriikidele kaalutlusõigus kergsõidukite teemaksude ja kasutusmaksude eristamisel vastavalt sõiduki keskkonnatoimele. Sellest hoolimata nõutakse selle sättega alates 2026. aastast kaubikute ja väikebusside teemaksude ja kasutusmaksude aastamäära kohustuslikku muutmist vastavalt sõiduki keskkonnatoimele, kui teemakse või kasutusmakse kohaldatakse ja kui see on tehniliselt teostatav; h) artiklit 11 on kohandatud nii seoses aruandes esitatava teabe liigiga, mille liikmesriigid peavad kokkuvõtlikult avalikustama, kui ka selle avaldamise sagedusega (st aruanne tuleb koostada kolme aasta jooksul pärast käesoleva direktiivi jõustumist ja seejärel iga viie aasta tagant); i) muutmisdirektiivi artiklis 4 on sätestatud kaheaastane ülevõtmisperiood; ning j) lisasid on muudetud kasutusmaksude maksimumsummade, väliskulumaksude miinimumnõuete ja kontrollväärtuste, ummikumaksude miinimumnõuete ja kontrollväärtuste ning kergsõidukite saasteainete heitenormide osas.